Un espectacle d’escoles del mètode Suzuki reforça l’aposta de Llíria per la internacionalització musical
12 de febrer de 2019

La programació musical de Llíria inclourà un concert singular, que combinarà la música clàssica amb la dansa contemporània. Este espectacle, oferit per la Regidoria de Música, se celebrarà el pròxim 16 de març, i comptarà amb la participació de l’escola Música Temprana (Escola Suzuki de València) i les canadenques Suzuki String of Guelph i The Guelph Youth Dance Company, en una nova aposta per internacionalitzar la música a la localitat.

El regidor de Música, Pedro Vicente, i els responsables de l’escola Música Temprana, amb una forta vinculació amb la Ciutat de la Música, es van reunir per tractar tots els detalls relacionats amb este espectacle que reunirà a més de 150 participants sobre l’escenari del teatre de la Unió Musical.

Amb este concert, “podrem comprovar els resultats de la metodologia d’este sistema d’aprenentatge tan exitós”, ha explicat l’edil edetà. “A més, la nostra ciutat actuarà de nou com un punt de referència en l’àmbit musical, a través d’este encontre que reunix diferents cultures sobre l’escenari amb la música com a nexe comú”.

Durant els seus 20 anys de trajectòria, l’escola Música Temprana ha implantat a València el mètode Suzuki, una pedagogia que tracta d’oferir un aprenentatge diferent, alternatiu, més profund i valuós per a l’alumnat de corda fregada. Esta metodologia aborda també l’aspecte humà, amb un programa adaptat al ritme de cada persona. Es tracta, en definitiva, d’una vivència amb la música i la persona.